### Beslutningstema

Udvalget skal i denne sag tage stilling til en ansøgning fra Vodder Lokalråd om midler til etablering af en minigolfbane i forbindelse med et udeareal, der for nuværende består af 2 shelters, 1 stort madpakkehus, bålplads, foreningshus, legeplads og 2 fodboldbaner - placeret i umiddelbar nærhed af børnehave og idrætscenter.

### Sagsfremstilling

Oskar Iversen lokalråd ansøger om 215.000 kr. til etablering af en 18 huls minigolfbane. Minigolfbanen er det afsluttende element i et længerevarende anlægsprojekt. Formålet med projektet er at skabe et udeareal, der kan bruges af både børn og voksne, lokale og gæster, og som skal været et naturligt samlingspunkt for borgerne i [adresse].

Siden primo 2023 har Vodder Lokalråd arbejdet med etablering af et udearealet. Planen for udearealet er formuleret som en plan for udvikling af sognet. Det har af forvaltningen og udvalget ikke været anset som Lokal Udviklingsplan, da planen ikke har et strategisk sigte, men alene består af en punktliste over ønsker til anlægsopgaver. Disse ønsker er formuleret på borgermøder i 2021/2022, afholdt i forlængelse af en komplet udskiftning af bestyrelsen i Vodder Lokalråd ultimo 2020.

I en dialog med lokalrådet omkring punktlistens formål, beskriver lokalrådet, at det har et bosætningsformål. Ønsket er at skabe gode mødesteder, så byen er attraktiv for tilflyttere. Dette især fordi der i området er en del arbejdspladser hos bl.a. Thyssen Stål, Entreprenør Mogens Johansen og Gånsager Tømrer og Doris Danielsen. Disse arbejdspladser ønskes bevaret og udviklet. Derfor er det vigtigt at kunne tiltrække familier ved at være en aktiv by med attraktive tilbud til alle aldre.

I forvejen bor der i området mange udenlandske tilflyttere, der både arbejder i landbruget og hos de nævnte virksomheder. Disse tilflyttere kan lettere involveres i det lokale landsbyliv, når de inviteres med til aktiviteter, der ikke kræver medlemskab eller særlige evner. Minigolf er sådan en aktivitet, hvor man kan deltage uden forudgående kendskab, og hvor man kan mødes på banen og falde i snak med naboer.

Der ansøges om 215.000 kr. til:
- Et anlæg med 18 huls minigolfbane.
- Belægning af 500 m2 fliser.
- Jordarbejde i forbindelse med etableringen.
Drift og vedligeholdelse af arealet vil efterfølgende blive varetaget i samarbejde med lokale frivillige og andre foreninger i området.

Formålet med projektet er at:
- Skabe et mødested for hele lokalsamfundet.
- Tilbyde en aktivitet for alle aldersgrupper – børn, unge, voksne og ældre kan deltage på lige fod.
- Styrke fællesskabet i landsbyen gennem et sjovt og afslappet samvær.
- Øge landsbyens attraktivitet for både beboere og tilflyttere.
- Skabe mulighed for små lokale arrangementer og turneringer, f.eks. sommeraktiviteter, foreningsaftener eller familiedage.
- Socialt samlingspunkt til spontan hygge hvor det samtidig giver mulighed for bevægelse uanset fysisk form.
- Minigolf er en aktivitet, der kan dyrkes af alle aldre. Ved at gøre det foreningsbaseret bliver prisen på at spille det overkommelig for alle.

Idéen er opstået, da områdets idrætscenter og børnehave har særdeles gode faciliteter, og sammen med den nye legeplads ved klubhuset besøges området af flere børnehavebusser hver uge. Disse børn vil være gode ambassadører for at få forældre til at komme til Frifelt og spille forenings-minigolf. Et eventuelt overskud fra minigolfen skal gå til vedligehold af området, samt styrket frivillighed og fællesskab i lokalområdet. Banen bliver ikke kommerciel, men skal betragtes som et mødested på lige fod med multibaner eller legepladser.

Vodder Sogn har i forvejen både et stort og veldrevet Idrætscenter, Gånsager Forsamlingshus og et overnatningsområde med shelters og lukket madpakkehus. De shelters er jævnligt udlejet via forskellige shelter-booking-sider, og det samme er begyndt at ske med de nyanlagte shelters. Samtidig er det nye madpakkehus, der er åbent og placeret ved foreningshuset (idrætsforeningens gamle klubhus), blevet et mødested for byens unge.

### Økonomi

Der ansøges om 215.000 kr. fra landdistriktspuljen.

Projektets samlede budget lyder på 287.995 kr.
I forbindelse med anlæg af lignende projekter har Tønder Kommune tidligere bidraget med mellem 35 og 50 % af anlægssummen, svarende til 100.000 - 145.000 kr.

### Indstilling Fagchefen for Klima, Plan og Udvikling indstiller,

at der gives tilsagn om tilskud på 50 % - maksimalt svarende til 144.000 kr. ekskl. moms.

### Beslutning

Indstillingen godkendt.